Ela tlhoko se se diregang kwa United States. Gone jaanong naga eo e na le palo e e kwa godimo thata ya basha ba ba imang mo dinageng tsotlhe tse di tlhabologileng—mo e ka nnang basha ba le 850 000 ngwaga le ngwaga. Masea a le mantsi a a sa bolaweng ka go ntsha mpa a tsholwa ke bommè ba ba sa nyalwang. Ga go pelaelo gore bontsi jwa bommè bano ba basha ba leka ka bojotlhe go godisa bana ba bone ka lorato le ka kotlhao mme bangwe ba bone ba a atlega. Le fa go ntse jalo, boammaaruri jo bo utlwisang botlhoko ke gore gantsi barwa ba bommè ba ba sa nyalwang ba feleletsa ba le kwa kgolegelong mme barwadi ba bommè ba ba sa nyalwang bone gantsi le bone e nna bommè ba sa ntse ba le basha. Mmatlisisi Robert Lerman o ne a kwala jaana morago ga go tlhatlhoba dipalopalo tsa masome a a fetileng a dingwaga: “Go ata ga malapa a motsadi a le mongwe e ka tswa e le lengwe la mabaka a a okeditseng mathata a a leng teng mo setšhabeng a a jaaka go oketsega ga bana ba le bantsi ba ba tlogelang sekolo, ba ba nwang bojalwa le go dirisa diokobatsi ka tsela e e feteletseng, basha ba ba imang le ba ba tsholang bana, le a bana ba e leng diganana.”